שלום,

ברכות על הצטרפותך לחוג לגרונטולוגיה – מדעי הזיקנה במסלול תזה.

המכתב הבא מפרט את הזכויות והחובות שלך כסטודנט/ית המתעד/ת לכתוב עבודת תזה בחוג.

על מנת להמשיך במסלול התזה עליך לעמוד **במספר תנאים**:

1. ציון של 90 לפחות בכל אחד מן הקורסים הבאים: שיטות מחקר, היבטים פסיכולוגיים של הבגרות והזיקנה והיבטים חברתיים של הזיקנה.
2. הגשה של **מסמך כתוב** בנושא לבחירתך **בסוף סמסטר א'**. המסמך נועד לבדוק יכולות כתיבה אקדמיות, ועל כן צריך להיות כתוב לפי הכללים הנלמדים בקורס שיטות מחקר. ולהראות כי הסטודנט/ית בעל יכולת כתיבה טובות. הנחיות מדויקות יסופקו קרוב יותר למועד.
3. את **הצעת המחקר** יש להגיש עד **לתחילת סמסטר א' של שנה ב'.** אי הגשה בזמן תגרור הפניה לוועדה חוגית. הוועדה יכולה לאשר דחיה של הגשת ההצעה על לסוף סמסטר א' של שנה ב', או העברה למסלול ללא תזה. אי הגשה עד לסוף תקופת ההארכה (סוף סמסטר א' של שנה ב') פירושה העברה למסלול ללא תזה.
4. עמידה בדרישות **קורס הכנה לתזה, אשר מתקיים בסמסטר ב' (שנה א')**.
5. הגשה של דו"ח אודות מצב ההתקדמות בהכנת הצעת התיזה עד **לסוף סמסטר ב' של שנה א'.**
6. את עבודת התזה השלמה יש להגיש ככל הניתן עד תחילת שנת הלימודים השלישית, ולכל המאוחר עד **לסיום שנת הלימודים השלישית**. אי עמידה בלוחות הזמנים הללו מחייבת הגשת בקשה להארכת מועד ההגשה.

**תהליך עבודת החקר- תזה**:

1. השלב הראשון בכתיבת עבודת תזה היא מציאת מנחה. האחריות על מציאת מנחה היא של הסטודנט. רשימת המנחים נמצאת באתר החוג. כמו כן, ניתן לפנות למנחים מחוץ לחוג, בתנאי שהם חברי הסגל הבכיר באוניברסיטה. ניתן לפנות להנחיה גם מחוץ לאוניברסיטה, במידה ויש מנחה נוסף מבין חברי הסגל של החוג המסכימים להנחייה המשותפת (יודגש: נדרשת להתקבל על כך גם ההסכמה של הרשות ללימודים מתקדמים כתנאי מוקדם להתחלת ההנחיה).

המנחה חותם/ת על טופס אישור הנחיה, ובזאת נותן/ת את הסכמתו/ה לדאוג להדרכתך בכתיבה. על המנחה לקרוא את חלקי העבודה השונים, להעיר, לתת משוב בונה, ולקדם את כתיבת העבודה. **יש למצוא מנחה ולחתום על הסכם הנחיה במהלך סמסטר א', ולכל המאוחר עד לשבוע השלישי של סמסטר ב' בשנה א. במידה והסטודנט/ית לא ימצאו מנחה – הם יועברו חזרה למסלול הרגיל, ללא תזה.**

1. עבודת התזה כוללת שני שלבים עיקריים: כתיבת הצעת התזה וכתיבת עבודת התזה עצמה. הצעת התזה נשלחת לקורא/ת חיצוניים (שאינו/ה המנחה), ועל הקורא/ת החיצוני לאשר שהצעת המחקר ראויה לעבודת תזה, בעלת בסיס תיאורטי מספק וניתנת לביצוע. לאחר אישור הצעת התזה (ובכפוף לאישור וועדת האתיקה הפקולטית), ניתן לעבור לשלב הבא של אסוף נתונים. ניתן להיעזר בחוברת של יואב לביא (באתר החוג ובאתר הקורס להכנה לתזה) על מנת לקבל הוראות מסייעות לכתיבה.
2. כתיבת התזה היא פרויקט מחקרי תובעני. הסטודנט/ית נדרש/ת לחיפוש וקריאה של מקורות ביבליוגרפיים באנגלית וליכולות הבעה והמשגה בכתב גבוהות. כתיבת התזה תעשה בעברית או באנגלית.
3. לאחר אישור הצעת המחקר, הסטודנט/ית יחלו באיסוף נתונים, בכפוף לאישור וועדת האתיקה. עלויות איסוף הנתונים (למשל נסיעות, הגרלות של פרסים למשתתפים וכדומה) יחולו על הסטודנט/ית, אלא אם סוכם אחרת עם המנחה.
4. את איסוף הנתונים מומלץ להשלים עד לסוף סמסטר ב' של שנה ב' על מנת לאפשר את סיכום כתיבת התיזה והגשתה עד לפני תחילת השנה השלישית ללימודים (מצב זה גם יחסוך את הצורך בתשלום שכר לימוד לשנה השלישית).
5. ניתוח הנתונים גם הוא באחריות הסטודנט/ית. החוג מקנה כלים לניתוח סטטיסטי ו/או איכותני. אם הסטודנט/ית מחליט/ה לפנות לסטטיסטיקאי/ת לעזרה, הסטודנט/ית יהיה זה/זו שחייבים בתשלום.
6. כתיבת ההצעה השלמה (כולל פרק תוצאות ודיון) והגשתה לשיפוט צריכה להתבצע עד לכל המאוחר לסוף שנה ג' ללימודים. אי עמידה בתנאי זה תשלול את הזכות לקבלת התואר, זולת אם הסטודנט/ית הגישו בקשה, מנומקת, להארכת מועד, וזו אושרה על ידי הדיקן ללימודים מתקדמים.
7. טרם ההגשה לחוג, יש לבצע בדיקה צורנית ברשות ללימודים מתקדמים. הנחיות ניתן למצוא באתר הרשות ללימודים מתקדמים.
8. סטודנט/ית חייב להודיע למנחה ולקבל אישור על מעבר למסלול ללא תזה, ועל שינויים מהותיים בתכנית המחקר.
9. לפני הגשת הצעת התיזה ולפני הגשת התיזה עצמה חובה על הסטודנט לקבל את אישור המנחה לכך, ללא אישור בכתב של המנחה כי הוא מאשר את ההגשה שיועבר למזכירות, ההגשה לא תחשב.
10. באחריות הסטודנט לתקן את ההערות על הצעת התיזה והתיזה עצמה, לקבל על כך אישור בכתב שיועבר למזכירות החוג מהמנחה, ורק לאחר שהעביר את התיקון, והמנחה או קורא העבודה אישרו את התיקון העבודה תחשב כגמורה. אי העברה של מכתב התיקונים, לא תאפשר את השלמת הצעת התיזה או התיזה עצמה, ותחשב כאילו הסטודנט לא הגיש את התיזה.

**הפסקת התקשרות:**

* במידה והמנחה יגיעו למסקנה שביצוע המחקר אינו מתנהל בהתאם ללוח הזמנים או דרישות הכנת התזה, יובא העניין לדיון בוועדת MA עם אפשרות להורות על הפסקת התיזה והעברת הסטודנט/ית למסלול ללא תזה.
* בכל מקרה של חריגה מההתחייבויות, על הסטודנט/ית לפנות בכתב למנחה וליו"ר ועדת המ"א ולבקש בקשה לחריגה, עם נימוק ופירוט הסיבות לכך (בקשות להארכת זמן הגשת התזה יכתבו על גבי הטופס הקיים לכך). הארכה תאושר ע"י הגורמים המוסכמים בחוג וברשות ללימודים מתקדמים רק במקרים יוצאי דופן. לאחר אישור החריגה, יקבעו מועדי ההגשה החדשים בכתב.
* סטודנט/ית החשים כי אינם מסוגל לבצע את עבודת המחקר בזמנים המצופים רשאים להודיע על בחירתם להפסיק את עבודת המחקר. בשלב זה עליהם ולהשלים את המחויבויות האקדמיות האחרות לסיום התואר (מעבר למסלול ללא תזה והשלמת השש"ס הנדרש).
* במידה והסטודנט/ית המונחה חש/ה כי הפסקת ההתקשרות נעשתה שלא בצדק, הוא/היא רשאים לפנות ליושב ראש ועדת המ"א החוגית או ראש/ת החוג (במידה ויו"ר הועדה הוא/היא המנחה הישיר/ה), על מנת לבדוק האם הפסקת ההתקשרות הייתה מוצדקת ונעשתה בהתאם לנהלים.